El Centre Ocupacional ‘El Prat’ de Llíria rep la nova certificació ISO
11 de setembre de 2024

El Centre Ocupacional ‘El Prat’ de Llíria, que atén persones adultes amb diversitat funcional intel·lectual, ha completat amb èxit l'adaptació i certificació a la nova versió de la norma ISO 9001:2015.

Esta actualització reflexa la constant dedicació del centre en millorar l'atenció i els servicis que presta a les seues persones usuàries, tant de la localitat edetana com de la comarca del Camp de Túria.

Amb la col·laboració d'una consultora i el propi treball del personal d'este servici municipal, ha enfortit els seus processos interns, amb la finalitat d'assegurar que es continuen complint els més alts estàndards de qualitat.

La regidora de Polítiques Inclusives, Juani García, ha assegurat que ‘El Prat’ “és un centre compromés des de sempre amb la màxima excel·lència en l'eficàcia dels seus servicis, per la qual cosa la renovació del certificat ISO subratlla el paper fonamental que representa la qualitat en el benestar de les seues persones usuàries”.